Ion (heros)
In mythologia Graeca Ion est heros Ionum eponymus. Primum Xuthos pater in Hesiodicis genealogiis apparet quae tres filios Helleni heroi adsignabant, Dorum et Aeolum et Xuthum quem et ipsum Ionem et Achaeum genuisse volebant. Ita eponymos heroes praecipuarum gentium Hellenicarum Dorum, Aeolorum, Ionum, Achivorum excogitarant. Inventio mythographorum erat Ion, non verus heros nec Iones eum cultu heroico honorabant. Praecipuae fabulae de Ione quae ad posteritatem pervenerunt ad Atticos poetas quinti saeculi ante Christum referendae sunt tempore Delii foederis tum cum Athenienses protectores et metropolitani Ioniae videri cupiebant. Sophocleae tragoediae Ion et Creusa hodie deperditae sunt; reliquus est Ion Euripideus anno incerto inter 420 et 412 Athenis doctus, qui istas novas fabulas divulgavit.